
J e g y z ő k ö n y v

Készült a Bácsalmás Város Önkormányzata Képviselő-testületének 2016. március 29-én, 14.00 órai kezdettel, Bácsalmáson, a Bácsalmási Kulturális Központ 2. sz. oldaltermében megtartott közmeghallgatásán. 

Jelen vannak:

Németh Balázs polgármester, Tóth Árpád alpolgármester, dr. Bakó Mária Lujza, Csémy László, Légrádi Mária, Márai András, Nagy Gábor képviselők (7);

Patocskai Ibolya jegyző, Farkas Zoltánné szociális és hatósági megbízott osztályvezető, Horváth István Attila pénzügyi, beruházási és üzemeltetési osztályvezető, Vérné Soltész Ilona városüzemeltetési ügyintéző, Prikidánovics Antal oktatási, fejlesztési és gazdálkodási ügyintéző, Tóth Attila ivóvíz- és hulladékgazdálkodási megbízott témafelelős, Bárócz Tímea, a Humánpolitikai Bizottság tagja és az Alapszolgáltatási Központ vezetője, Dvorácskóné Vuity Erika óvodavezető, Feketéné Ónodi Erzsébet, a Vörösmarty Mihály Városi Könyvtár és Közművelődési Intézmény igazgatója, Schauer Tamás az FBH-NP Közszolgáltató Nonprofit Kft. (a továbbiakban: FBH-NP Kft.) képviseletében, Mészáros Istvánné, a Civil Kerekasztal delegáltja, Juhász Jenő, a Petőfi Népe tudósítója, valamint 4 helyi lakos (16);

Jegyzőkönyvvezető: Zobokiné Bite Gyöngyi testületi ügyintéző;

Igazoltan van távol: Schaffer Tünde és Turcsányi Csaba képviselő (2). 

Németh Balázs polgármester a közmeghallgatáson megjelenteket köszöntve az ülést megnyitja. Megállapítja, hogy az ülés összehívása az SZMSZ-ben foglaltak szerint történt, majd megállapítja a határozatképességet, mert a megválasztott 9 főből 7 fő jelen van (78 %). Tájékoztatásul elmondja, hogy Schaffer Tünde és Turcsányi Csaba képviselők a távolmaradásukat jelezték. Jegyzőkönyv-hitelesítőknek Csémy László és Márai András képviselőket javasolja kijelölni, majd a javaslatának az elfogadását szavazásra bocsátja.
A képviselő-testület egyhangúlag (7 igen szavazattal) az alábbi határozatot hozza:

52/2016. (III. 29.) Bácsalmás v. öh.
Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete Csémy László és Márai András képviselőket jelöli ki jegyzőkönyv-hitelesítőknek.

Németh Balázs polgármester a meghívó szerinti napirendet elfogadásra javasolja, majd a javaslatának az elfogadását – más indítvány nem lévén – szavazásra bocsátja.

A képviselő-testület egyhangúlag (7 igen szavazattal) az alábbi határozatot hozza:

53/2016. (III. 29.) Bácsalmás v. öh.
Napirend megállapítása 
Határozat
I.
Bácsalmás Város Önkormányzatának Képviselő-testülete a 2016. március 29-i közmeghallgatásán a következő napirendi pontokat tárgyalja meg:

1.
A települési hulladék elkülönített gyűjtésének bevezetése
2.
Lakossági közérdekű kérdések és javaslatok meghallgatása, megvitatása
II.
Jelen határozat normatív határozat.

A határozatról értesül:

- kivonattal:
1. Németh Balázs polgármester



2. Patocskai Ibolya jegyző, általa az osztályvezetők

1. napirendi pont
A települési hulladék elkülönített gyűjtésének bevezetése

(szóbeli)
Németh Balázs polgármester kijelenti, hogy törvényi kötelezettség a hulladék elkülönített gyűjtésének bevezetése előtt közmeghallgatást tartani. Átadja a szót Schauer Tamásnak.
Schauer Tamás, az FBH-NP Kft. képviselője elmondja, hogy sikeres pályázat lebonyolítását követően bevezetik a házhoz menő szelektív hulladékgyűjtést, amelyre kéthetente kerül sor.  A sárga fedelű edényzetet mindenki díjmentesen átveheti az önkormányzat szervezésében. A szolgáltatás bevezetésével a csomagolási hulladékgyűjtés hatékonyabban fog megvalósulni. Változás lesz a lomtalanításban is, a korábban megszokott, előre ütemezett, település egész területére vonatkozó egy meghatározott napon történő lomtalanítás helyett továbbra is évente 1 alkalommal – az ingatlantulajdonossal egyedileg előre egyeztetett időpontban − szállítják el a feleslegessé vált eszközöket, bútorokat. A 2016-os évben a lomtalanítást március 15. és június 15. közötti időszakban kérheti az ügyfél.
Németh Balázs polgármester úgy tudja, hogy a sárga fedelű kuka mellett lehetőség nyílik 110 literesnél kisebb szeméttároló edényzet használatára.

Schauer Tamás, az FBH-NP Kft. képviselője elmondja, hogy ezentúl a családok 80 literes, az egyedülállók 60 literes kukát is használhatnak. Az egyedülállóságot hatósági bizonyítvánnyal igazolni kell, ill. a vásárlás tényét is bizonyítani kell számlamásolattal.
Németh Balázs polgármester kérdezi, hogy januárban a kuka mellé ki lehet-e tenni elszállításra a karácsonyfát.
Schauer Tamás, az FBH-NP Kft. képviselője igennel válaszol, hozzátéve, hogy már régóta elszállítják a januárban kuka mellé kitett fenyőfát.
Márai András képviselő érdeklődik, hogy a sárga fedelű kukák kéthetenkénti ürítése mikortól indul.
Schauer Tamás, az FBH-NP Kft. képviselője kijelenti, hogy a mai napon volt az első alkalom.
Márai András képviselő célszerűnek tartaná a lakosság ez irányú tájékoztatását. 

Schauer Tamás, az FBH-NP Kft. képviselője kijelenti, hogy minden háztartásba eljuttatták a tájékoztatót.
Légrádi Mária képviselő felveti, hogy eltérést tapasztalt a kukával kiadott öntapadós matrica és a tájékoztató tartalma között, a sárga kukára ragasztandó öntapadós matricán nem szerepel az üveg, mint csomagolási hulladék. 
Schauer Tamás, az FBH-NP Kft. képviselője kijelenti, hogy a sárga fedelű kukába bele lehet tenni az üveget is.
Tóth Árpád alpolgármester a különböző méretű kukák ürítési díja iránt érdeklődik, és azt is tudni szeretné, hogy van-e lehetőség csoportos beszedés igénylésére.
Schauer Tamás, az FBH-NP Kft. képviselője elmondja, hogy forráshiány miatt nincsenek felkészülve csoportos beszedésre. A díjak régóta nem változtak, a mértékükről pontos információval nem tud szolgálni.
Dr. Bakó Mária Lujza képviselő érdeklődik, hogy a városban elhelyezett szelektív hulladékgyűjtő szigetek mikor fognak megszűnni.
Schauer Tamás, az FBH-NP Kft. képviselője kijelenti, hogy a szelektív hulladékgyűjtő szigeteket fokozatosan, a sárga fedelű kukák átvételével arányosan szüntetnék meg, de valószínűsíthetően nem mindegyiket.
Csémy László képviselő felveti, hogy pl. a tejfölös poharat tisztán kellene behelyezni a sárga fedelű kukába. Kérdezi, hogy melyik hulladékgyűjtőbe tegyék az elmosatlan tejfölös poharat.
Schauer Tamás, az FBH-NP Kft. képviselője kijelenti, hogy a mosatlan tejfölös dobozt is a sárga fedelű kukába kell helyezni, a hulladékhasznosítás másik szegmensébe kerül így bele.
Németh Balázs polgármester szerint a sárga fedelű kukába csak csomagolási hulladék kerülhet; az a kisebbik rossz, ha a biológiailag lebomló hulladék gyűjtőedényébe kerül a nem odaillő szemét.
Juhász Jenő, a Petőfi Népe tudósítója érdeklődik, hogy a használt pelenkát és a hungarocellt melyik kukába kell tenni. 
Schauer Tamás, az FBH-NP Kft. képviselője kijelenti, hogy a pelenka kommunális hulladék. A hungarocell csomagolási hulladék, de nem tudja, hogy melyik kukába kell tenni, erre a felvetésre írásban fog reagálni.

Tóth Árpád alpolgármester kérdezi, hogy a PET palackot kupakkal vagy kupak nélkül kell a sárga fedelű kukába helyezni.
Schauer Tamás, az FBH-NP Kft. képviselője kijelenti, a kupak levételét azért kérték, hogy könnyebb legyen összepréselni a műanyag palackot, de a kupakját is a csomagolási hulladék gyűjtőedényébe kell tenni.
Kadanaczki Sándor helyi lakos érdeklődik, hogy mikor lehet elégetni a falevelet, gallyakat.
Vérné Soltész Ilona városüzemeltetési ügyintéző kijelenti, hogy a helyi szabályozás nem változott e tekintetben, a tűzgyújtási tilalmon kívüli időszakban lehet elégetni a kertben a lombhulladékot.
Muity József helyi lakos kérdezi, hogy a színes üveget be lehet-e rakni a sárga fedelű kukába.
Schauer Tamás, az FBH-NP Kft. képviselője igennel válaszol.

Németh Balázs polgármester kérdezi, hogy van-e még kérdés a települési hulladék elkülönített gyűjtésével kapcsolatban, és mivel nincs, kéri, hogy térjenek át a következő napirendi pontra. 

2. napirendi pont

Lakossági közérdekű kérdések és javaslatok meghallgatása, megvitatása

Németh Balázs polgármester – kérdés, javaslat nem lévén – megköszöni a részvételt, majd a közmeghallgatást 14 óra 26 perckor berekeszti.

K. m. f.

Németh Balázs
Patocskai Ibolya

polgármester
jegyző


Csémy László
Márai András
képviselők, jegyzőkönyv-hitelesítők
